
REFERAT

privind conferirea Titlului de Cetăţean de Onoare al Municipiului Timişoara  domnului Aurel Gheorghe Ardeleanu

Prin iniţiativa Arhiepiscopiei Ortodoxă Română a Timişoarei – Mitropolia Banatului,  conform solicitării înregistrate la Primăria Municipiului Timişoara cu nr. SC2016-017712 din 20.07.2016, a fost propus pentru acordarea Titlului de Cetăţean de Onoare al Municipiului Timişoara, domnul Aurel Gheorghe Ardeleanu.


Din solicitarea menţionată si CV-ul  domnului Aurel Gheorghe Ardeleanu, prezentam principalele repere ale activitatii desfasurate de domnia sa:

Domnul Aurel Gheorghe Ardeleanu s-a născut la 26.04.1936, în Timişoara. Ca studii, a urmat Şcoala Medie Tehnică de Construcţii din Timişoara. În anul 1963 a absolvit Facultatea de Arte Plastice Timişoara, iar în anul 1981 Institutul Naţional de Arte Plastice „Nicolae Grigorescu” din Bucureşti, Secţia muzeologie.

A fost profesor de desen la liceul din Recaş, judeţul Timiş, conservator la Centrul Judeţean al Creaţiei Polulare Timiş, inspector de specialitate la Inspectoratul pentru Cultură Timiş al judeţului Timiş, şi, în paralel,  profesor de sculptură la Şcoala de Arte din Timişoara.

În calitate de sculptor, este autorul a 51 de busturi în cadrul unui amplu proiect: Portretul, o lume, monumente si statui expuse în spaţii publice din ţară şi din străinătate, dintre acestea 22 pe raza oraşului Timişoara (6 în Parcul Bisericii Ortodoxe Române din Iosefin, 5 Aleea Personalităţilor, 3 Opera Română, 2 Parcul Rozelor, Regina Maria, Al. Mocioni, Colonel Virgil Economu, A.I.Cuza, I.Monoran, V.Birou),lor adăugându-se  alte circa 50 de portrete aflate în colecţii particulare a unor personalităţi timişorene în viaţă din varii domenii: literatură, artă, ştiinţă, cultură, istorie, culte, etc.

Domnia sa este singurul sculptor român care are o lucrare (bustul lui Lucian Blaga, la Estoril), expusă pe teritoriul public al Portugaliei şi este sculptorul primului bust dezvelit în memoria unui martir timişorean al Revoluţiei (L.Cismarik, Gătaia).

În calitate de scriitor, dramaturg şi prozator, a debutat, publicistic în „Drapelul Roşu”, în 1966, scenic cu piesa Coroană pentru Doja (1972), editorial în 1982 cu romanul „Ploaia de nisip”, plastic, cu basorelieful „Muzicanţii”, pe faţada căminului cultural din Româneşti, Timiş, în anul 1967. A colaborat la revistele literare: „Orizont”, „România literară”, „Transilvania”, „Tribuna” etc. Toate scrierile sale au la bază arealul banatic, romanul „Ploaia de nisip” fiind dedicat în exclusivitate naşterii unuei colonii a cartierului Fabric.

„Coroană pentru Doja” este considerată una dintre cele mai puternice drame contemporane, conform Istoriei Dramaturgiei Române Contemporane. Reputatul critic dramatic Prof.Univ.dr.Mircea Morariu califică Piesa “Napoleon, Soldatul şi Femeia” -“una din cele mai izbutite piese româneşti, apărute după 1990”.

A obţinut, în anul 2009, prestigiosul premiu  I.L.Caragiale al Academiei Române, pentru piesa „Leoaica rănită”.


Este autor a 4 piese reprezentate pe scenele unor teatre profesioniste din ţară (Timişoara, Cluj-Napoca, Oradea, Satu-Mare).

A constituit Asociaţia Artiştilor Plastici “ Romul Ladea” a Casei de Cultură a municipiului Timişoara al cărui membru de onoare este.
Pentru activitatea artistică desfaşurată cu daruire si pasiune a câştigat numeroase premii şi a reusit sa promoveze pozitiv  în plan international imaginea României.
 Având în vedere toate elementele enumerate mai-sus, propunem: 
acordarea titlului de Cetăţean de Onoare al Municipiului Timişoara domnului Aurel Gheorghe Ardeleanu, personalitate a activităţii artistice (dramaturg, prozator şi sculptor) timişorene si româneşti.

